So da bini wieder einisch. Bim letschte Bricht bini grad uf Lima cho, nachdem d Aurelia id Schwiz zrugggfloge isch. Vo da a bini ellei unterwaegs und das isch wieder ganz en anderi Erfahrig gsi. In Lima  bini echli laenger blube, bin vo dem No-name-Hostel denn is Pariwana Backpackers zueglet und det heds mir vo Ahieb grad super gfalle. Was mer in Peru grad als erschts ufgfalle isch, isch das feine Aesse gsi. Mmmmh alles isch so fruesch zuebereitet und dezueane es isch es no so billig gsi. Lima saelber isch aber kei schoeni Stadt, aber i dem Viertel, wo Miraflores gheisse hed, da isch es no cool gsi, aso de Park mit dene riesie Kliffe am Meer, das isch fantastisch gsi. Det bini jede Tag gsi und ich bi amigs  go jogge. Suscht hanis in Lima eifach mal es paar Taeg echli gnosse und ha no ufen anderi Reisekollegin gwartet, wo denn schlussendlich aber glich ned cho isch. So bini denn mitere andere Schwizerin, de Chrigi, wo grad fruesch vo de Schwiz cho isch, wiiters vo Lima mitem Bus uf Huacachina losgfahre. Das isch eifach sone Oase ide Wueschti, rundume heds Sandduene gha und suscht gar nuet. Da hani denn es Braet gno und Snowboardschueh agleit, wie ide Schwiz, und denn hani gmeint, jetzt gahts denn voll ab. Aber  nei, nach 10m heds mi fascht us de Schueh usegruert, wills Braett nuemme hed welle witerfahre. Mit Kerzewachs hani jedi 10m muesse nachewachse. Das isch natuerlich ned i mim Sinn gsi und so hani mir gseit, jetzt laufi uf die hoechschti Duene ufe und rase die steil Sandpischte durab. Und tatsaechlich, de lang, straeng Ufstieg hed sich so glohnt. Ich bi die ganz Sandpischte miteme rasante Tempo abegsleised, ha grad echli Snowboardfeelings uebercho, eifach mit T-Shirt und kurze Hose. Denn de Sunneuntergang  ufere Sandduene beobachte, ja das hed Huacachina unvergaesslich gmacht.  Nachher simmer witers uf Nazca und hend dete die mysterioese Nazcalines gseh. Es isch bis huet ned bekannt, wie die Linie zstandcho sind. Denn hemmers aber gseh in Nazca und sind am gliche Tag wiiters uf Arequipa. Det hani mal wieder en richtigi Herusforderig welle. Ich ha en zweite Alauf gno fuer en Baerg-Gipfel z erreiche. De Cotopaxi hani ja dazumal ja ned gschafft und has uf 5'500m ufe gschafft. De Baerg, woni jetzt is Visier  gno han, isch en Vulkan, heisst Misti und isch 5'822m hoech. Bevor ich de Vulkan i Agriff gno han, bini de Colca-Canyon go ablaufe. Das isch die zweittuefschti Schlucht vo de Waelt. Mir sind 2 Taeg gloffe und am Schluss, de Ufstieg vo z underscht bis ganz ufe, da hemmer 3h gha. Da bisch immer voll durufgloffe, da simmer alli scho chli am Aschlag gsi. Mit dene bleiige Bei hani denn am naechschte Tag grad 2 taegig Tour uf de Vulkan Misti agfange.    Uesi Gruppe hed us 3 Luet (en Schwizer, en Duetsche  und en Brasilianer) bestande plus de Guide. De erschti Tag simmer 5h mit Gepaeck vo so ca. 14kg ufegloffe is Basecamp, das isch uf 4600m gsi. Det hemmer denn zaeltet und es isch mega chalt gsi. Am Abig am halbi Sibni simmer is Bett und am Morge am Zwei simmer ufgstande und hend de Ufstieg i Agriff gno. Ich ha nuet gschlafe, ha die ganz Nacht dure voll krass Chopfweh gha und mir isch schlaecht gsi, am Duetsche isch es genau so gange. Mit dem eklige Zuestand isch es losgange mit Laufe. Die ganz Zit hani  muesse kaempfe gaege s Schlaecht si, Kopfweh und Schwindel. Bin mental und koerperlich wieder, wie bim Cotopaxi, voll a mini Graenze cho. Denn isch am Brasilianer eifach z schlaecht gange und er hed muess umkehre zum Basecamp, zaeme mitem Guide. So sind mir drue ellei witers und idem Labyrinth vo Felse hemmer de Waeg saelber muesse finde, was amigs ned so eifach gsi isch. Mir hend ues es paar Mal verloffe und drum sind mir froh gsi, wo de Guide ues wieder igholt hed und ues de Waeg wieder zeigt hed. Wo mir denn  bi 5500m acho sind, hani mir gseit, und de Baerg schaffi. Nach 7,5h simmer am Gipfel obe acho und das Gfuehl, de erschti Baerg erklumme zha, ja da sind mir Traene cho. Das Gfuehl isch unbeschrieblich gsi, die Rueh det obe und die Ussicht und de Gedanke, was es brucht hed, zum da ufezcho. Mir hend ned choenne lang dobe si, will d Luft isch so duenn gsi. De Abstieg isch denn meh oder weniger easy gsi, doch ich bi totkaputt gsi. Mir sind 3h uf de Aesche vom Vulkan abegloffe, das isch superweich und cool gsi.  Zrugg im Hostel hani am naechschte Morge de Misti vo de Terrasse us choenne bestuhne und saege: Det obe bini gsi!  Denn hani aecht emal en Pause brucht vom Trekke und bin denn witers uf Puno, die Stadt am Titicacasee. Det hani sone Tour gmacht ufem Titicacasee und ha verschiedeni Insle, eini devo isch en schwimmendi Strohinsle gsi, bsuecht. Schlafe hemmer choenne bi Iheimische, das isch idruecklich gsi, abem Saechsi am Abig isch dunkel gsi, Elektrizitaet heds det kei gha. Mir hend denn choenne die  typische Chleider vo de Inkas alegge und sind mit de Luet vo dem Doerfli go tanze. Das isch geil gsi. Denn bini wiiters uf Cuzco, det wo de beruehmt Machu Picchu isch. Cuzco isch en Stadt, womer sich chan dri verliebe. Es hed Kopfsteiplasterstrasse, Burge, Ruine, und vieles meh, aja und bissigi Huend heds auno gha. Einisch bini ufen Huegel ufegloffe, dur so Gebuesch bis zu de Statue Christo Blanco. Vo det hani en super Ussicht gha uf d Stadt abe. Bim Zrugglaufe hani aber meh Problem gha als bim Hiilaufe. Ich ha  mi naemli im Gebuesch verloffe und bin ploetzlich a baellendi, usem Muul schuemendi Huend, anegloffe. Ich bi vor Schock wie starr gsi und ha daenkt, jetzt wirdi verbisse, aber die kleffende Schnauzene hend ned zuebisse. Nachere Viertelstund i Panik isch denn mal de Bsitzer cho und hed mi befreit us minere Notlag und mir de Waeg zeigt fuer id Stadt zrugg. Denn hani de Machu Picchu i Agriff gno. Naebscht em beruehmte Inkatrail zum Machu Picchu, womer muess es Jahr zum vorus bueche, gits de Salkantay, wo en  geniali Alternative zum Inkatrail isch. De Trek isch 5 Taeg gange und mir sind jede Tag im Schnitt 7h gloffe. Uebernachtet hemmer i Zaelt und duschet hemmer ues imene Thermalbad. D Moskitos hend di verstoche, aber alles das hed dezueghoert. Mir sind dur Schluchte gloffe, hend Gletschter gseh, es isch en Traumwanderig gsi. Voellig mued simmer im Aguas Calientes acho, das isch das Dorf grad bim Machu Picchu und hed echli usgseh wie Arosa. Es hed ues no 1 Nacht vom Ufstieg zum Machu Picchu gfaehlt. Das waer ues  no fascht verwehrt blube, denn uese Guide hed z tuef is Glas gluegt a dem Abig und isch nuemme faehig gsi, ues Tickets fuer de Machu Picchu z bsorge. So hend mir das muesse saelber id Hand naeh. Jedefalls simmer denn am Morge am halbi Vieri afe ufelaufe und bi Sunneufgang simmer dobe acho. Es isch unbeschrieblich, wies det obe usgseht, es hed oeppis Magisches, kei Frag, werum de Baerg zu dene 7 Weltwunder ghoert. Nach 12h laufe, bestuhne, laufe und nomal bestuhne simmer schlussaendlich denn mitem Zug wieder  zrugg uf Cuzco und totkaputt ines bequems Bett im Hostel go schlafe.  Denn hani mi uf de Waeg uf Lima gmacht, will vo det mini Reis witersgange isch uf Iquitos. In Lima bini aber wieder laenger als planed blube und ha alti Kollege, wo immer no im Hostel gsi sind, wieder troffe. Denn hani aber muesse zum Dokter, willi es Umlauf a mim grosse Zeche igfange han vo dem viele Wandere. Es hed sich enttzuent und hed muesse behandlet waerde. So hed mir de Dokter 5 Spruetzene i Zeche gschosse und en Teil vom  Zechenagel usegschnitte. Autschi, hed das weh ta und alti Erinnrige vo mim Unfall am andere grosse Zeche sind wieder ufecho. Nach dere OP-Session bini auno grad krank worde mit 40 Grad Fieber und so hed sich de Ufenthalt in Lima nomal verlaengerd. Aber zum Glueck bini i gueter Gsellschaft gsi; mir sind wie zunere chline Familie zaemegwachse und am Schluss isch es denn no hert worde, de Abschied. Denn bini wieder fit und munter aendli uf Iquitos gfloge. Das isch de Usangspunkt gsi fuer mini Amazonasreis. Ich  bi usem Flugi gstiege und en riesigi erdrueckendi Hitzewaelle hed mich erfasst. Es isch komplett anderscht als Lima, vo A bis Z. In Iquitos, wo nur per Boot oder per Flugzueg chasch erreiche, heds kei Autos, sondern nur Mototaxis. Es isch so heiss dete, dass es Mototaxi viel agnehmer isch zum fahre, als ines heisses Auto muesse izstiege. Die Stadt hed gwimmlet vo dene Mototaxis, es isch unglaublich, wie laebhaft das zue und haergange isch. D Luet hend eim aglachet und bestuhned, das hani bis jetzt nonie eso  erlaebt. Denn hani mi grad zerscht fuer en Tschungeltrip entschiede. Ich bi ellei miteme Guide 7 Taeg im Tschungel gsi, bi chline Doerfli hemmer glaebt und ich ha i dere Zit nie irgend en andere Tourischt atroffe. Mir sind zerscht per Boot, wo ueberfuellt gsi isch vo Luet und Gueter, zum erschte Doerfli, wo St. Anna gheisse hed, gfahre. Det bini haerzlich empfange worde und scho gli vo viele Chind umzingt worde. Innert kurzer Zit bini scho im ganze Dorf bekannt gsi. Die Luet sind so haerzlich und sie hend  nuet, laebed i Holzhuettene und waesched sich imene Tuempel. So bin au ich jede Morge mit emene Stuck Seife go "dusche" imene Teich, wo s Wasser so trueb gsi isch, dass mer ned gwuesst hed, wo und uf was mer staht. Idem Teich hed au das ganze Dorf ihri Woesch gwaesche. Idem Dorf hed en unglaublichi Rueh und Harmonie gherrscht und es hed ueberall Tier wie Huehner mit junge Bibeli, Huend, Chatze, Saeuli ect. gha. Das hed mir natuerlich passt und ha de volli Gnuss vo de Tier choenne i Aspruch naeh. Denn hani  mitem Guide mal en Nacht-Tschungel-Wanderig gmacht. Mir sind uf d Suechi vo Tarantle und Anacondas und tatsaechlich simmer fuendig worde. Es hed nur so vo Tarantle gwimmled und mitere raffinierte Technik hed de Guide eini packt und mir denn uf d Schultere ta. Waaehh das isch scho chli zuviel de Guten gsi, aber natuerlich cool. Denn simmer witers und de Guide hed gseit: Uhhhh das heds Anacondas, isch schmoeckes a de Erde a. Denn hani gseit, chum das isch doch es Witzli vo dir aber nei, er hed Raecht gha, mir  hend regelraecht es Naescht vo junge Anacondas gfunde, wo aber au scho en Groessi vo 2m gha hend. Ich ha denn eini choenne uf d Schultere naeh, das isch eifach geil gsi, sie hed mi zwar echli gwuergt um de Hals ume. Denn hemmer aber muesse witers, will die Anacondas sind echli aggressiv druffe gsi und mir hend ned gwuesst, wo d Mueter sich ufhaltet, will die isch denn ned 2m lang sondern 9m. So simmer witers und scho nach es paar Schritt gseht de Guide ploetzlich so Jaguarauge. Denn isch au er emal s erschte  Mal verschrocke und hed gseit: STOPP! Er hed welle sis Buschmesser fuerenah aber das hemmer bi de Anacondas vergaesse. Denn isch de Guide echli nervoes worde (was er erscht im Nachhinein zuegaeh hed) und hed denn de erschtbescht Staecke gno. Mir sind langsam hindersi gloffe und zum Glueck simmer wieder heil us de Gfahrezone use cho. Ja da hani scho raecht Haerzchlopfe gha, aber es hed Spass gmacht, de Tschungelwalk.  Denn hani no oeppis Speziells gmacht und zwar hani Ayahuasca trunke. Das isch das  isch sone spirituelle Drink vom Amazonas, wo eim Halluzinatione macht und de Koerper reinige sell. Bi dem Trunk hani muesse erbraeche und ha Durchfall gha, was aebe de Grund gsi isch, dass es min Koerper reiniged. Nachher hani so farbigi Bilder afe gseh, wie imene Comicfilm und ha sogar mini Familie ganz klar und scharf gseh. Die Ayahuasca Sessions hani 3 Mal duregmacht, die Erfahrig vergissi niemeh, es isch super aber au raecht krass und intensiv gsi.  Gstaerkt bini denn nach 7 Taeg wieder uf Iquitos  zrugg und ich ha no es paar Taeg det verbrunge mit de Familie vom Guide und ha au choenne dete wohne. Ha sogar choenne Mototaxi Stunde naeh und bin voll umegfraesst, aber am Schluss isch oeppis mit de Chetti nuemme guet gsi, wahrschindli hani oeppis gschlisse gha i minere Euphorie inne.    Denn isch es sowiet gsi, mini Amazonas-Ueberquerigsreis hed agfange. De Abschied vo Iquitos und vom Guide und sinere Familie isch trurig gsi, hend mir so viel erlaebt ide letschte 2 Wuche. Ich bi is erschte Boot,  das uf St. Rosa (peruanischi Graenze) gfahre isch, igstiege. Zaeme miteme Franzos sind mir die einzige Tourischte gsi. Ich bi umzinglet gsi vo Haengemattene und eigentlich isch es eis Chaos gsi uf dem Boot aber es isch eifach z geil gsi. Ide Nacht bini ufs Deck und ha de Staernehimmel bestuhnt, das isch eifach nur unbeschrieblich gsi. I 3 Taeg mit non-stop fahre simmer in St. Rosa ade Greanze acho und miteme Kanu hemmer muesse as anderi Flussaendi uf Tabatinga (brasilianischi Graenze) fahre. Es isch echli  kompliziert gsi, bisi min Usreise- und Ireise-Staempel gha han im Pass, aber woni das mal ueberstande gha han, hani in Tabatinga mich muesse zerscht echli zraechtfinde mit de brasilianische Umstaend. D Luet sind ned so fruendlich gsi da, kei Verglich zu Iquitos, das liet wahrschindli dadra, wills ade Graenze isch. Jedefalls bini froh gsi, dassi ufs naechschte Boot ha choenne, woni nach 2 Taeg scho ha choenne naeh. Das Boot, wo innert 4 Taeg uf Manaus gfahre isch, isch echli groesser gsi und es hed echli meh  Ornig gherrscht. Da heds richtigi feschti Aessensziite gaeh, wos ufem erschte Boot ned gaeh hed. Wills so viel Luet gha hed, hed mer muesse Schlange stah und warte bis die eint Gruppe fertig gsi isch mit aesse, damit die naechschte hend choenne i Aessenssaahl ine. Wenn emal i dem Saal dinne gsi bisch, isch es voll abgange. D Luet hend so schnell und gierig gaesse, als chaemteds ned gnueg ueber und es hed niemert gret debi, wobi wie chamer au mit somene rasante Tempo. Jedefalls bini hinne und vorne ned  nachecho, zum Glueck isch es amene Peruaner genau glich gange. Mir hend denn aber au versuecht, z pressiere mit aesse, aber mir hend jedes Mal Buuchweh gha nachher. So hemmer ues eifach Zit gno, d Luet echli unterhalte debi und mit de naechschte Gruppe mitgaesse. Ja das isch luschtig gsi mit dene Mahlzite. Und suscht bisch die ganz Zit echli ufem Boot gsi und hesch die immer glich ussehendi Ussicht vo Wald, Wasser und Himmel agluegt. Aber langwielig isch eim nie gsi uf dem Boot, es isch immer oeppis los gsi und  die 4 Taeg sind irgendwie dure wie im Flug. Denn simmer acho in Manaus, das isch d Hauptstadt vom Amazonas, isch zmitzt im Amazonasgebiet und isch en riesigi Stadt mit allem Luxus. Meh choennt ned meine, dass mer im Amazonas isch, wemmer in Manaus isch, ussert s Klima verratet, dass mer sich im Tschungel befindet, es isch krass heiss und d Luftfuechtigkeit isch enorm hoech gsi. Miteme Brasilianer, woni ufem Boot kaenneglernt han, hani Manaus i 5 Taeg erkundet, bis zu uesem naechste Boot, vo denn uf Belem  gfahre isch, a die brasilianisch Kueschte. Vielne gfallt Manaus ned, doch ich has irgenwie no en cooli Stadt gfunde. Per Zuefall isch grad no de brasilianisch Fuessballlfinal gsi, womer natuerlich mitverfolgt hend und es isch eis riesigs Faescht gsi. Und einisch simmer no a sone Beach, en Stund usserhalb vo Manaus, de isch wunderschoen gsi, aber innert kuerzester Zit bini verstoche worde vo de Muggene. Sowieso bini immer uebersaet gsi vo Muggestich und ich ha amigs richtigi Biissafaell gha, das isch aecht  krass gsi, vorallem ide Nacht hani mi amigs so kratzed und has ned gmerkt und am Morge hani denn gseh, dassi mir fascht d Huut waegkratzt han. Ja und wasi auno gmacht han in Manaus isch Artesanias verkaufe fuer de Brasilianer und mitem Gaeld simmer nachher go Znacht aesse, das isch cool gsi. Zum Glueck hani ihn als Reisepartner gha, will mitem Portugiesisch bini ned so z raecht cho und mit Spanisch isch mer erstuhnlicherwies ned guet durecho. Aja und einisch hani en Monster-Frosch grettet, wo zmitzt uf de  Strasse vo Manaus umeghuepft isch. Niemert hed sich getrout, de izfange, nei sie hend en sogar welle toete, aber denn bin ich uf d Strass gsprunge miteme Sack und 3 Manauser hend mir denn ghulfe, de Frosch i Sack z katapultiere, mit Erfolg. Mit dem huepfende Froschsack bini dur die ganz Stadt gstresst, ohni Karte, und ha verzwieflet en Park gsuecht und denn schlussaendlich au eine gfunde. Denn hani de Frosch choenne id Freiheit lah, das isch richtig cool gsi und zuglich en typischi Aktion vo mir, hihihi. Nach  dene 5 Taeg hani denn s naechschte und au s letschte Boot gno Richtig Belem, brasilianischi Kueschte. Das Boot isch grad nomal groesser gsi und es isch eiduetig meh gloffe was Musig und Party abelangt und Tourischte heds au viel viel meh gha. Einisch heds en Drogerazzia gaeh, woni gar ned gmerkt han. Eine hed welle 10kg Kokain is Boot schmuggle, isch aber vo de Policia Federal verwuetscht worde. En andere Vorfall isch gsi, dass en Maah en Bueb sexuell belaeschtigt hed ufem WC, isch denn aber verwuetscht worde  und au vo de Polizei abholt worde. Suscht aber isch alles riibigslos abgange ufem Boot und d Luet sind genial gsi. 5 Taeg hemmer brucht, bis mer in Belem acho sind und kei Tag isch langwilig gsi. Die knapp 2 Wuche ufem Boot sind s Beschte, woni bis jetzt gmacht han bim umereise, s Speziellschte, und ich vermisses scho jetzt, die lange Fahrte und das eifache Laebe ufem Boot. In Belem bini denn mit 10 Hollaender, wo au ufem Boot gsi sind, unterwaegs gsi. Da bini froh gsi, will Belem isch raecht en  gfoehrlichi Stadt, doch ich bi guet ufghobe gsi mit dene Fuerwehrmaenner. Denn simmer denn aber traennti Waeg gange und ich bin mitere Schwizerin, woni au ufem Boot atroffe han, wiiters uf San Luis. Das isch es superschoens Staedtli mit farbige Huesli und Kopfsteiplasterstrasse. Det isch Kollegin no ine Balletstund spontan und sie hed gmerkt, dass det Ballet no nach alter Schule praktiziert wird. Ja und nach San Luis bini denn ellei witers uf Fortaleza imene Bus, wo 18h gange isch. Da ich aber kei Luscht gha han uf  Staedt, bini grad wiiters uf Canoa Quebrada, das isch sones Hippiedoerfli miteme wunderschoene Strand umgaeh vo riesige Sandduene. Da bin ich mir vorcho, wie im Paradies. Ich ha es grosses Einzelzimmer gha mit Sicht ufs Meer. Sit langem wieder hani es Zimmer fuer mich ellei gha, dadenah hani mi richtig gsehnt. Die 2 Taeg hani richtig gnosse, bevor ich denn witers uf Natal greist bin. Dete bini a Ponta Negra, es riichs Viertel miteme schoene Strand, gange. Det hesch de Mond so gross gseh, ich ha gmeint, ich  gseh ned richtig. Riesig isch de Mond gsi und hed so reflektiert im Meer. De Ablick isch traumhaft gsi. Die letschti Station in Brasilie isch Salvador gsi, das isch wiederum en 21h Busfahrt gsi. Salvador isch es heisses Pflaster, ned ganz ungfoehrlich und wemmer in Brasilie usgraubt wird, denn wahrschindli in Salvador. Mit Respekt bini demfall dethi greist und nachere muehselige Busfahrt mit allem Gepaeck, wo di immer ueberall muesch durezwaenge, hani denn mal es Hostel gfunde, zmitzt im Chueche inne.  Salvador hed mir mega gfalle, die Stadt laebt Tag und Nacht, s Laebe findet uf de Strass statt, es wird gsunge, tanzed, gaesse und es wird au Schach gspilt uf de Strasse. Aber d Armuet chunt da defuer au richtig zum Vorschien. Familene mit Chind laebed uf de Strass und meh wird die ganz Zit abbaettled. Einisch hed mi en Bueb ines Restaurant inegschleppt, damit ich ihm oeppis z aesse chaufe und am naechschte Morge han ich ihn gseh uf de Strass ufeme Karton schlafe. So Sache git eim scho z daenke. Nach 2 Taeg  Salvador hani denn Brasilie denn verlah, und am Heilig Abig bini im Flugzueg gsaesse Richtig Buenos Aires, Argentinie. Wiehnachte im Flugi isch mal e spezielli Erfahrig gsi. Ha gmeint, ich seig sicher eini vo de wenige, wo reist a dem Tag, aber nei, de Flughafe isch regelraecht ueberfuellt gsi. Alles isch guet gange, bim Umstiege in Sao Paulo isch zwar min zweiti Flug gstriche worde, aber nach langem Hin und Haer hani denn miteme andere Flugi choenne witerfluege. Ich bi denn schlussaendlich guet in Buenos Aires  acho. Da bini jetzt, imene Apartment vonere Kollegin, woni bim Reise in Peru kaeneglernt han. Da hani alles uf einisch, es bequems Bett, Internet, Woeschmaschine, en Chuelschrank gfuellt mit feinem Aesse und naetti Gsellschaft. De Luxus bin ich mich nuemme gwoehnt und schaetzes drum umso meh.  So das isch es wiedereinisch gsi, ich wuensche eu allne en supi Rutsch is neue Jahr! Moecheds guet und bis bald wieder zu mim naeschte Bricht.    S Reisefuedli Chrischti, Tschuemp, Christina, Gugi oder  Gugi Baby